Ara, ġiet fix-xejn it-tama ta' min ipprova, sa l-allat marru għal tulhom għad-dehra tiegħu. Ma jiħraxx jewwilla xħin wieħed iqajmu? Min għandu l-ħila jieqaf quddiemu? Min tqabad miegħu u ħareġ bis-sliema? Anqas wieħed mis-sema 'l isfel. Għalhekk ma noqgħodx sieket dwar ġismu, irrid nitkellem fuq saħħtu liema bħalha. Min jista' jċarrat il-libsa ta' fuqu? Min ixoqqha l-kurazza doppja tiegħu? Min jista' jiftaħ dawk ix-xatbiet ta' ħalqu, imdawrin bi snien li jwerwru? Dahru ringieli ta' tarki, is-sinsla siġill magħluq. Marbutin it-tarki waħda mal-oħra u ma tgħaddix arja bejniethom. Kull waħda mqabbda ma' seħbitha, marbuta sew u ma tinqalax. L-għatis tiegħu jagħti d-dawl, għajnejh bħat-tbexbix tal-għodwa. Minn ħalqu joħorġu fjammi, u jittajjar xrar tan-nar. Minn imnifsejh joħroġ il-fwar bħal minn borma tagħli kemm tiflaħ. In-nifs tiegħu jqabbad il-ġamar u jtajjar minnu x-xrar. F'għonqu tbejjet is-saħħa, id-dgħufija taħrab minn quddiemu. Il-faldi ta' laħmu magħquda ħaġa waħda, marsusa miegħu bla ma jitħarrku. Sħiħa daqs blata qalbu, iebsa daqs mola ta' mitħna. Bil-biża' li jnissel jitkexkxu l-qawwijin, jintelqu fl-art imwerwrin. Is-sejf li jolqtu xejn ma jagħmillu, lanqas il-lanza, il-vleġġa u l-ġavellott. Il-ħadid jistmah tiben, u l-bronż għuda mherrija. L-ebda vleġġa ma ġġagħlu jaħrab, il-ħaġar li jwaddbulu jsir fuqu tiben. Għalih il-mazza mhix għajr qasba, hu jiddieħak b'min ixejjirlu l-lanza. Żaqqu bil-ponot bħal xaqquf jaqta', jifrex it-tajn qisu xatba. Iqalla' l-qiegħ bħal borma tagħli, jixkuma l-baħar bħal griġjol. Iħalli mnejn jgħaddi tranja bajda, il-qiegħ tistħajlu talla' x-xagħar qotni. M'hawnx fid-dinja ieħor bħalu maħluq ma jibża' minn ħadd. Iħares f'wiċċ kull min hu kburi; hu sultan fuq il-bhejjem selvaġġi kollha."